KOMISJONI DELEGEERITUD MÄÄRUS (EL) 2022/2182,

30. august 2022,

millega muudetakse delegeeritud määrust (EL) 2017/1798 seoses kehakaalu alandamiseks kasutatavate päevatoidu asendajate suhtes kohaldatavate lipiide ja magneesiumit käsitlevate nõuetega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 12. juuni 2013. aasta määrust (EL) nr 609/2013 imikute ja väikelaste toidu, meditsiinilisel näidustusel kasutamiseks ettenähtud toidu ning kehakaalu alandamiseks ettenähtud päevase toidu asendajate kohta, millega tunnistatakse kehtetuks nõukogu direktiiv 92/52/EMÜ, komisjoni direktiivid 96/8/EÜ, 1999/21/EÜ, 2006/125/EÜ ja 2006/141/EÜ, Euroopa Parlamendi ja nõukogu direktiiv 2009/39/EÜ ning komisjoni määrused (EÜ) nr 41/2009 ja (EÜ) nr 953/2009, (1) eriti selle artikli 11 lõiget 2,

ning arvestades järgmist:

(1) komisjoni delegeeritud määruses (EL) 2017/1798 (2) on muu hulgas sätestatud kehakaalu alandamiseks kasutatavate päevatoidu asendajate koostise erinõuded, mis põhinevad Euroopa Toiduohutusameti (edaspidi „amet“) uusimatel sellekohastel teaduslikel nõuannetel (3).

(2) Delegeeritud määrusega (EL) 2017/1798 on ette nähtud, et kehakaalu alandamiseks kasutatavad päevatoidu asendajad peavad sisaldama vähemalt 11 g linoolhapet ja 1,4 g α-linoleenhapet päevaratsiooni kohta ega tohi sisaldada üle 250 mg magneesiumi päevaratsiooni kohta, nagu on sätestatud nimetatud määruse I lisa punktides 4.1, 4.2 ja 6.

(3) Komisjon sai 7. novembril 2019 organisatsioonilt Total Diet & Meal Replacements Europe taotluse delegeeritud määruse (EL) 2017/1798 kohaste linoolhapet, α-linoleenhapet ja magneesiumi käsitlevate koostisega seotud nõuete läbivaatamiseks; taotlusele oli lisatud uute teaduslike tõendite loetelu. Komisjon palus 10. märtsil 2020 ametil hinnata esitatud teaduslikke tõendeid koos muude uute asjakohaste kättesaadavate teaduslike tõenditega ning vajaduse korral ajakohastada oma viimast teaduslikku arvamust (4) linoolhappe ja α-linoleenhappe miinimumsisalduse ning magneesiumi maksimumsisalduse kohta kehakaalu alandamiseks kasutatavates päevatoidu asendajates.

(4) Oma 15. aprilli 2021. aasta seisukohas kehakaalu alandamiseks kasutatavate päevatoidu asendajate põhikoostisega seotud teaduslike lisatõendite kohta (5) jõudis amet järeldusele, et linoolhappe lisamine kehakaalu alandamiseks kasutatavatesse päevatoidu asendajatesse ei ole vajalik, kuna kõnealuste päevatoidu asendajate tarbimisel rasvkoest kaalukaotuse ajal vabanev kogus on linoolhappevajaduse rahuldamiseks piisav. Ühtlasi jõudis amet järeldusele, et ehkki kehakaalu alandamiseks kasutatavate päevatoidu asendajate tarbimisel ülekaaluliste või rasvunud inimeste rasvkoest kaalukaotuse ajal vabanev α-linoleenhape katab umbes 40 % α-linoleenhappe vajaduse rahuldamiseks nõutavast kogusest, tuleb selle vajaduse täielikuks rahuldamiseks tarbida kehakaalu alandamiseks kasutatavate päevatoidu asendajate koosseisus veel minimaalselt 0,8 g α-linoleenhapet päevas. Amet jõudis ka järeldusele, et magneesiumi maksimaalse üldsisalduse suurendamine kehakaalu alandamiseks kasutatavates päevatoidu asendajates 350 milligrammini päevas ei tekita probleeme. Isegi kui magneesium võib põhjustada kõhulahtisust, ei ole tõenäoline, et selline kogus magneesiumi kutsub kehakaalu alandamiseks kasutatavaid päevatoidu asendajaid tarbivatel ülekaalulistel või rasvunud inimestel esile kõhulahtisuse, mida võib pidada murettekitavalt tõsiseks, kuna sellised inimesed kannatavad sagedamini kõhukinnisuse kui kõhulahtisuse all.

(5) Ameti järeldustest lähtuvalt ja teaduse arengu arvessevõtmiseks on asjakohane kaotada delegeeritud määruses (EL) 2017/1798 sätestatud nõue linoolhappe kohta, vähendada kõnealuse delegeeritud määrusega nõutavat α-linoleenhappe miinimumsisaldust ja suurendada kõnealuste toodete puhul lubatud maksimaalset magneesiumisisaldust.

(6) Delegeeritud määruse (EL) 2017/1798 I lisa tuleks seepärast vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1 Delegeeritud määruse (EL) 2017/1798 I lisa muudetakse vastavalt käesoleva määruse lisale.

Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 30. august 2022 Komisjoni nimel president Ursula VON DER LEYEN

(1) ELT L 181, 29.6.2013, lk 35.

(2) Komisjoni 2. juuni 2017. aasta delegeeritud määrus (EL) 2017/1798, millega täiendatakse Euroopa Parlamendi ja nõukogu määrust (EL) nr 609/2013 kehakaalu alandamiseks kasutatavate päevatoidu asendajate koostise ja teabe erinõuete osas (ELT L 259, 7.10.2017, lk 2).

(3) Euroopa Toiduohutusameti eritoidu, toitumise ja allergia komisjon (NDA komisjon), 2015. Scientific Opinion on the essential composition of total diet replacement for weight control („Teaduslik arvamus kehakaalu alandamiseks kasutatavate päevatoidu asendajate põhikoostise kohta“), EFSA Journal 2015;13(1):3957. Euroopa Toiduohutusameti eritoidu, toitumise ja allergia komisjon (NDA komisjon), 2016. Scientific Opinion on the Dietary Reference Values for choline („Teaduslik arvamus koliini toitumisalaste võrdlusväärtuste kohta“), EFSA Journal 2016;14(8):4484.

(4) EFSA Journal 2016;14(8):4484.

(5) Euroopa Toiduohutusameti toitumise, uuendtoidu ja toiduallergeenide komisjon (NDA komisjon), 2021. Statement on additional scientific evidence in relation to the essential composition of total diet replacement for weight control („Seisukoht kehakaalu alandamiseks kasutatavate päevatoidu asendajate põhikoostisega seotud teaduslike lisatõendite kohta“). EFSA Journal 2021;19(4):6494.